Wits veroordeel haatspraak en rassisme teen studenteDie Universiteit van die Witwatersrand (Foto: Samuella99 via Wikimedia Commons) Die bestuur van die Universiteit van die Witwatersrand het Woensdag vermeende haatspraak en rassisme, wat die ronde doen op sosiale media, veroordeel. “Die uitlatings deur die persoon is afskuwelik en ons sal alle klagtes in die verband ondersoek,” het senior uitvoerende beamptes van die universiteit in ŉ verklaring gesê. ŉ Klankgreep word op sosiale media rondgestuur waar geweld teen wit studente aangehits word. Die persoon sê ŉ wit student moet eers sterf voor die #FeesMustFall-betoging ernstig opgeneem sal word. “Moet asseblief nie meer hierdie klankgreep rondstuur nie. Die inligting is aan veiligheidsheidsbeamptes, regspanne en die polisie oorhandig en dit word ondersoek,” het die universiteit bygevoeg. ŉ Groep studente het Woensdag saamgedrom tydens ŉ stille betoging ter ondersteuning dat die universiteit weer sy deure moet oopmaak. Die groep is as “wit bevoordeeldes” beskryf. Die betogings, wat moontlik daartoe kan lei dat die universiteit sy deure moet sluit vir die res van die akademiese jaar, het meer as twee weke gelede begin nadat Blade Nzimande, minister van hoër onderwys, aangekondig het dat studentegelde in 2017 met ŉ maksimum van 8% sal verhoog. Lees alle vorige berigte oor studentebetogings op Maroela Media.